TFG บวกแรง 6% หลังโชว์กำไร 9 เดือนโต 7 เท่าตัว แตะ 3.6 พันลบ.
TFG บวกแรง 6% หลังโชว์กำไร 9 เดือนโต 7 เท่าตัว แตะ 3.6 พันลบ. พร้อมอัพเป้ารายได้ปีนี้โต 20-25% พร้อมลุยขยายสาขา “ร้านไทยฟู้ดส์ เฟรช มาร์เก็ต” เพื่อกระจายผลิตภัณฑ์ให้กับลูกค้ารายย่อย ตั้งเป้าปีนี้แตะ 220 สาขา
TFG บวกแรง 6% หลังโชว์กำไร 9 เดือนโต 7 เท่าตัว แตะ 3.6 พันลบ. พร้อมอัพเป้ารายได้ปีนี้โต 20-25%
11 พ.ย. 2565

ผู้สื่อข่าวรายงานว่า วันนี้(11พ.ย.)ราคาหุ้นบริษัท ไทยฟู้ดส์ กรุ๊ป จำกัด (มหาชน) หรือ TFG ล่าสุด ณ เวลา 11:04 น. อยู่ที่ระดับ 5.30 บาท บวก 0.30 บาท หรือ 6.00% สูงสุดที่ระดับ 5.30 บาท ต่ำสุดที่ระดับ 5.05 บาท ด้วยมูลค่าซื้อขาย 87.21 ล้านบาท

ด้านนายเพชร นันทวิสัย ประธานเจ้าหน้าที่ปฏิบัติการ TFG เปิดเผยว่าภาพรวมผลการดำเนินงานในงวดไตรมาส 3 ของปี 2565 มีรายได้รวม 14,796.91 ล้านบาท เพิ่มขึ้น 74.55% เทียบกับงวดเดียวกันของปีก่อน มีกำไรสุทธิ 1,733.82 ล้านบาท เพิ่มขึ้น 480.53% เทียบงวดเดียวกันของปีก่อน และมีอัตรากำไรสุทธิในไตรมาส 3 ของปี 2565 เท่ากับ 11.7% เพิ่มขึ้นต่อเนื่อง จากที่ผ่านมาในไตรมาส 1 ที่เท่ากับ 5.9% และไตรมาส 2 ที่เท่ากับ 10.0% ซึ่งเป็นอัตรากำไรสุทธิรายไตรมาสที่สูงสุดเป็นประวัติการณ์
ทั้งนี้ ผลการดำเนินงานในงวด 9 เดือนแรกของปี 2565 มีรายได้รวม 37,212.99 ล้านบาท เพิ่มขึ้น 48.38% เทียบกับงวดเดียวกันของปีก่อน มีกำไรสุทธิ 3,590.83 ล้านบาท เพิ่มขึ้น 756.11% เทียบงวดเดียวกันของปีก่อน
ขณะที่รายได้จากธุรกิจไก่ในไตรมาส 3 ของปี 2565 มีจำนวน 6,220.20 ล้านบาท เพิ่มขึ้น 58.60% เทียบงวดเดียวของปีก่อน ส่วนรายได้จากธุรกิจสุกร มีจำนวน 3,470.07 ล้านบาท เพิ่มขึ้น 65.74% เทียบกับงวดเดียวกันของปีก่อน ส่วนรายได้จากธุรกิจอาหารสัตว์ในไตรมาส 3 ปี 2565 มีจำนวน 2,452.05 ล้านบาท เพิ่มขึ้น 29.67% จากงวดเดียวกันของปีก่อน
“ช่วงไตรมาส 3 ปี 2565 มีกำไรสุทธิที่ดีและยังทำออลไทม์ไฮรายไตรมาสได้ต่อเนื่อง ซึ่งปัจจัยที่สนับสนุนมาจากปริมาณความต้องการสุกรและไก่เพิ่มขึ้น จากช่วงไตรมาสก่อนหน้า ขณะเดียวกันธุรกิจร้านค้าปลีกมีผลตอบรับที่ดีสนับสนุนยอดขายและราคาขายเพิ่มขึ้น”
นายเพชรกล่าวอีกว่าแนวโน้มธุรกิจในช่วงโค้งสุดท้ายของปีนี้ คาดว่าธุรกิจสุกรและไก่จะยังเติบโตได้ดี เนื่องจากการท่องเที่ยวที่ฟื้นตัว และสถานการณ์โควิดที่คลี่คลาย ทำให้ Demand สูงทั้งไก่และสุกร ประกอบกับต้นทุนราคาค่าขนส่งที่เริ่มปรับตัวลดลง ซึ่งจะส่งผลดีต่อผลการดำเนินงานของบริษัทอย่างต่อเนื่อง
สำหรับภาพรวมการดำเนินธุรกิจในปี 2565 กลุ่มบริษัทฯได้ปรับเพิ่มเป้าหมายเติบโตเป็น 20-25% จากเดิมที่ตั้งไว้ 15% เนื่องจากสถานการณ์ในประเทศกลับสู่ภาวะปกติ ขณะเดียวกัน แนวโน้มราคาขายสุกร และไก่อยู่ในระดับสูงทั้งในประเทศ และต่างประเทศ ตามดีมานด์ที่เพิ่มขึ้น และยังมีแผนขยายฐานรายย่อยผ่านการขยายสาขา ร้านไทยฟู้ดส์ เฟรช มาร์เก็ต เพื่อช่วยกระจายผลิตภัณฑ์ของ TFG ให้กับลูกค้ารายย่อยโดยตรง โดยปีนี้ตั้งเป้าจะมีสาขารวมอยู่ที่ 220 สาขา โดย ณ สิ้นเดือนกันยายน 2565 มีจำนวน 178 สาขา และล่าสุดมีจำนวนเพิ่มมาอยู่ที่ 193 สาขา